To af de personer, der tirsdag aften blev anholdt i Dronninglund, er efter grundlovsforhør onsdag blevet varetægtsfængslet i fire uger.

Tirsdag aften slog Nordjyllands Politi til i en stor koordineret anholdelsesaktion på en adresse i Dronninglund. Syv personer blev i forbindelse med aktionen anholdt og sigtet for forskellige lovovertrædelser. Onsdag bliver flere af de syv personer fremstillet i grundlovsforhør, og nu er de to første grundlovsforhør afsluttet. Fængslet for skarpladt pistol En af personerne er sigtet for at have været i besiddelse af en pistol, som, ifølge Nordjyllands Politi, skulle have været ladt med fem patroner i magasinet og en patron i kammeret. Han er siget efter den strengeste overtrædelse af våbenloven, da politiet og anklagemyndigheden mener, at det er særdeles skærpende, at pistolen har været ladt med skarp ammunition. Den 21-årige mand har nægtet sig skyldig i mistanken mod ham, men onsdag eftermiddag blev han varetægtsfængslet fire uger efter et grundlovsforhør ved byretten i Aalborg. Han har ikke kæret kendelsen endnu, men han har proklameret, at han skal have ny forsvarer, og derfor kan det fortsat komme på tale, at han senere vil kære kendelsen. Det oplyser anklager ved Nordjyllands Politi Mathias Petersen. Varetægtsfængslet i knivstik-sag Senere blev endnu en af de anholdte fremstillet i grundlovsforhør. Han er mistænkt for at have relation til et knivstikkeri fra marts i år, der fandt sted uden for Joe & The Juice i midten af Aalborg ved højlys dag. Her blev en mand stukket i brystet, men blev efterfølgende hurtigt meldt uden for livsfare. Den anholdte 26-årige er blevet sigtet for grov vold, da Nordjyllands Politi mener, at han sammen med en anden gerningsmand har stukket den forurettede med en kniv. Ved grundlovsforhøret onsdag eftermiddag nægtede den anholdte sig skyldig, men også han er blevet varetægtsfængslet i fire uger. Den anholdte kærede kendelsen.